**NÆRINGSPOLITIKKEN SOM MDG GÅR TIL VALG PÅ** 
Næringslivet i Bærum er allsidig og sammen med kommunen de to motorene for omstillingen til en grønnere og mer bærekraftig kommune. MDG vil stimulere til en overgang som driver frem grønne løsninger og bidrar til at næringslivet opererer innenfor planetens tålegrenser. Kommunen må drive en næringspolitikk som gir grunnlag for en mer variert form for sysselsetting med små og mellomstore bedrifter.

MDG vil forsterke tilbudet og tilretteleggingen overfor gründere og nye etablerere i Bærum. Vi vil etablere en næringslivstjeneste med en næringslivssjef (en dør inn til kommunen), vi vil stille flere lokaler til rådighet for inkubatorer, kontorfellesskap og arbeidshuber for nye virksomheter og mindre bedrifter. Verksteder, reparatører, gjenbruksmarkeder og andre virksomheter som tilbyr viktige tjenester innen den sirkulære økonomien skal også tilbys arealer og gode rammevilkår.
Kommunen kjøper varer og tjenester for mange milliarder hvert år. Mulighetene for å velge lokale og miljøvennlige tilbydere skal bli enda bedre Vi vil aktivt stimulere det lokale næringslivet å tilby kommunen varer og tjenester som bidrar til grønn utvikling av arbeidsplasser og tjenestetilbudet. Derfor skal kommunen i anbudsrunder og inngåelse av kontrakter stille krav til CO2-utslipp, slik at næringslivet begynner den nødvendige omstillingen. Kommunen har også en plikt til å kontrollere at reglene etterleves, slik at anbudene skjer på rettferdige vilkår.

MDG vil:

●  tilrettelegge for bærekraftig verdiskaping i kommunen som øker kommunens
sirkulærandel og som går innenfor naturens tålegrenser.
●  tilrettelegge for flere grønne arbeidsplasser og tjenestetilbud i kommunen, blant
annet gjennom gode rammebetingelser for grønne bedrifter. Kommunen stiller rimelige lokaler til disposisjon for reparatører, bruktbutikker og grønne start-ups.
●  regulere flere områder til småskala industri med særlig tanke på verksteder,reparatører og andre virksomheter innen den sirkulære økonomien.
●  gjøre kommunens senterområder til levende byområder med åpne bygater, mer variert handel, servering og flere tjenestetilbud.
●  skape gode rammevilkår for arrangementer, festivaler og lignende kommersielle eller ideelle virksomheter hvor kommunal grunn brukes, og sette krav om grønn profil ved disse. ●  gi gode vilkår med mål om å opprette flere tilrettelagte bedrifter i kommunen som f.eks Aurora verksted.
●  bruke arealpolitikken aktivt som virkemiddel til å gi næringslivet bedre vilkår. Nye næringsområder bør blant annet gjøres tilgjengelige for klynger av nyskapende næringsliv
●  erstatte “Subsea Valley” med “Greentech Valley” næringsklynge, hvor bedrifter får gode vilkår for å utvikle fremtidens grønne teknologi.
●  tilby næringslivet gode insentiver for å spare strøm og effektivisere driften sin. Vi vil sette av midler til et fond for energisparende tiltak for lokale næringsdrivende.
●  arbeide for opprettelsen av et katapultsenter hvor lokale bedrifter blant annet kan teste ut løsninger som gir høyere ressurseffektivitet og gjenbruk. Vi vil stille kommunale lokaler tilgjengelig for å muliggjøre slike felles arenaer for verdiskaping og innovasjon.